RÅDETS RESOLUTION af 8. juni 1998 om vedvarende energikilder (98/C 198/01)

RÅDET FOR DEN EUROPÆISKE UNION,

som henviser til hvidbogen vedrørende en strategi- og handlingsplan på fællesskabsplan med titlen »Energi for Fremtiden: Vedvarende Energikilder«,

som henviser til Rådets resolution af 27. juni 1997 om vedvarende energikilder (1), der bl.a. henviser til den ambitiøse målsætning i grønbogen om vedvarende energikilder om en fordobling af den samlede andel af vedvarende energikilder i Fællesskabet inden 2010,

som henviser til Kyoto-protokollen til De Forenede Nationers rammekonvention om klimaændringer samt til Agenda 21 fra 1992 om et handlingsprogram for bæredygtig udvikling,

som henviser til hvidbogen om vækst, konkurrenceevne og beskæftigelse,

som henviser til Altener-programmet og til drøftelserne vedrørende energirammeprogrammet samt femte rammeprogram for Det Europæiske Fællesskabs indsats inden for forskning, teknologisk udvikling og demonstration,

som henviser til Kommissionens første rapport om behovet for harmonisering i det indre marked for elektricitet,

1. ER ENIGT OM, at der er behov for at fremme en varig og væsentligt øget anvendelse af vedvarende energikilder i hele Fællesskabet i betragtning af det værdifulde bidrag, vedvarende energikilder kan yde til miljøbeskyttelse og til gennemførelsen af forpligtelserne i henhold til Kyoto-protokollen, til forsyningssikkerheden og bevarelsen af begrænsede energiressourcer samt til økonomisk og social udvikling generelt, herunder i forbindelse med beskæftigelse og en udbygning af den økonomiske struktur i regionerne i den yderste periferi, isolerede regioner og øregioner,

2. HILSER de generelle linjer i hvidbogen vedrørende en strategi- og handlingsplan på fællesskabsplan VELKOMMEN som grundlag for iværksættelsen af en indsats på fællesskabsplan, som supplement til indsatsen i medlemsstaterne,

3. HENSTILLER til medlemsstaterne, at de i overensstemmelse med nationale fremgangsmåder fortsætter med at udvikle nationale strategier og strukturer til fremme af vedvarende energi for at nå frem til en væsentligt øget anvendelse af vedvarende energi i hele Fællesskabet,

4. ER AF DEN OPFATTELSE, at hvidbogens vejledende mål på 12 % for Unionen under ét senest i 2010 vil være en nyttig rettesnor for en yderligere indsats såvel på fællesskabsplan som i medlemsstaterne, idet det dog er nødvendigt at tage de forskellige nationale forhold i betragtning,

5. BEMÆRKER, at det bør være et mål for strategierne på fællesskabsplan og i medlemsstaterne at fremme udviklingen af vedvarende energi på en omkostningseffektiv måde under hensyn til alle fordelene herved,

6. BEMÆRKER, at liberaliseringen af energimarkederne i Fællesskabet vil øge konkurrencepresset på alle energikilder, specielt vedvarende energikilder, men også skabe muligheder for udvikling af vedvarende energi,

7. FINDER, at de relative omkostninger ved de vedvarende energikilder må nedbringes, for at de skal kunne konkurrence med andre energikilder og dermed øge deres indtrængning på markedet, samt at dette generelt bedst kan opnås med markedsbaserede instrumenter,

8. ER AF DEN OPFATTELSE, at strategien til fremme af vedvarende energi skal centreres om fuldt udviklede teknologier for at gøre disse teknologier fuldt konkurrencedygtige på kort og mellemlang sigt,

9. NOTERER SIG, at der bør gives støtte til forskning, udvikling og demonstration i forbindelse med endnu ikke fuldt udviklede teknologier for at forbedre den vedvarende energis generelle konkurrenceevne på mellemlang og lang sigt,

10. ER AF DEN OPFATTELSE, at udviklingen af standarder og certificeringssystemer på EF-plan vil understøtte de vedvarende energikilders indtrængning på markedet i betragtning af det betydelige nuværende og potentielle marked for miljøvenlige energikilder, industrier og teknologier,

11. BEMÆRKER, at medlemsstaterne vælger de mest hensigtsmæssige midler til at fremme udnyttelsen af vedvarende energikilder, herunder f.eks.:

- støtteprogrammer for forskning og udvikling, demonstration og formidling af teknologi vedrørende vedvarende energi

- fjernelse af juridiske, administrative og institutionelle hindringer

- fiskale foranstaltninger

- subsidier

- præferencetariffer

- afgifter på energiforbrug, der skal fremme bæredygtige energisystemer

- grønne attester

- frivillige aftaler med industrien

- købsforpligtelser

- langtidskøbsaftaler og energileverancer

- fjernelse af forhindringer for udvikling af vedvarende energi i anvendelsesmuligheder, hvor den allerede er konkurrencedygtigsom passer bedst til de nationale forhold, og som er i overensstemmelse med forpligtelserne i henhold til traktaten og Fællesskabets retningslinjer for statsstøtte,

12. HILSER DET VELKOMMEN, at Kommissionen vil overveje passende ændringer til fordel for vedvarende energikilder i forbindelse med revisionen af retningslinjerne for Fællesskabets statsstøtte,

13. ERKENDER, at disse forskellige foranstaltninger kan få indflydelse på udviklingen af et indre marked for elektricitet, især da vedvarende energi kommer til at spille en mere fremtrædende rolle, og NOTERER SIG med interesse Kommissionens første rapport om harmoniseringsbehov inden for rammerne af elektricitetsdirektivet,

14. BEKRÆFTER Fællesskabets rolle som et supplement til nationale foranstaltninger i overensstemmelse med nærhedsprincippet, samt at en fællesskabsindsats skal indebære en ekstra gevinst i forhold til disse nationale foranstaltninger. Der skal gøres en indsats for at sikre, at der anvendes fællesskabsmidler, herunder, når det er relevant, fra strukturfondene, til vedvarende energikilder inden for rammerne af de specifikke mål, der er aftalt for de forskellige instrumenter,

15. UNDERSTREGER den vigtige rolle, som Altener-programmet, der bliver en integrerende del af energirammeprogrammet, spiller for udvikling og fremme af støtteforanstaltninger på fællesskabsplan,

16. ER AF DEN OPFATTELSE, at det også er meget ønskeligt at inkorporere vedvarende energi i andre fællesskabspolitikker, når dette er relevant,

17. ERKENDER, at andre fællesskabspolitikker, herunder regionalpolitikken, politikken til udvikling af landdistrikterne, forsknings- og teknologipolitikken, politikken udadtil samt konkurrence- og statsstøttepolitikken, kan yde et betydeligt bidrag til fremme af vedvarende energi,

18. BEMÆRKER i den forbindelse, at der i hvidbogen udtrykkes forventninger om, at biomasse og affald vil komme til at spille en vigtig rolle for den vedvarende energis øgede indtrængning på markedet i de kommende år, og ER AF DEN OPFATTELSE, at der fuldt ud skal tages hensyn til vedvarende energi i udviklingen af fællesskabspolitikkerne inden for landbrug og affaldsforvaltning,

19. ANBEFALER, at Kommissionen betragter hvidbogen om vedvarende energikilder som et led i den strategi for integration af miljøbeskyttelse i Fællesskabets politikker og virksomhed, der skal forelægges for Det Europæiske Råd i Cardiff,

20. HILSER forslaget om kampagnen for et gennembrud for vedvarende energi VELKOMMEN,

21. ER ENIGT I, at denne kampagne skal udformes således, at den bidrager til øget interesse hos industrien, investorer og offentligheden,

22. ERKENDER, at dette kræver en mobilisering af midler fra såvel private som offentlige organer i medlemsstaterne og Fællesskabet,

23. OPFORDRER Kommissionen til at fremsætte forslag om, hvorledes dette skal gøres, specielt i relation til finansieringen,

24. ERKENDER, at den nuværende situation og potentialet for udvikling af vedvarende energi er meget forskellig fra medlemsstat til medlemsstat, og at medlemsstaterne i denne forbindelse bør være særlig opmærksomme på de sektorer, der frembyder de bedste muligheder for indtrængning på markedet,

25. OPFORDRER medlemsstaterne til at samarbejde med henblik på en samordning af politikkerne, så der opnås den størst mulige synergi mellem de nationale politikker og foranstaltninger, som skal suppleres med en fællesskabsindsats i overensstemmelse med nærhedsprincippet. Medlemsstaterne og Kommissionen skal i den forbindelse regelmæssigt udveksle oplysninger om de fremskridt, der er gjort på nationalt plan,

26. OPFORDRER Kommissionen til at følge de fremskridt, der gøres, herunder på ny at undersøge, hvorledes de liberaliserede energimarkeder fungerer med hensyn til vedvarende energi og udvikling af denne energi i andre sektorpolitikker, og at aflægge beretning ved udgangen af 1999 og derefter hvert andet år, og om nødvendigt forelægge en revideret handlingsplan,

27. OPFORDRER Kommissionen til at overveje behovet for forslag med henblik på at fjerne hindringer for øget anvendelse af vedvarende energi og for handel med elektricitet frembragt af vedvarende energi og OPFORDRER Kommissionen til at udarbejde indikatorer for vedvarende energis konkurrenceevne med henblik på at måle resultaterne på dette område,

28. OPFORDRER Kommissionen til at holde medlemsstaterne orienteret og til at inddrage dem i denne proces.

(1) EFT C 210 af 11.7.1997, s. 1.